იელის იოანე ნათლისმცემლის ეკლესია
იელის იოანე ნათლისმცემლის ეკლესია — არქიტექტურული ძეგლი მესტიის მუნიციპალიტეტის სოფელ იელის მჭიდროდ განაშენიანებულ ნაწილში. განეკუთვნება გვიან შუა საუკუნეებს. ეკლესია დარბაზული ტიპის ნაგებობაა. ნაგებია ფიქალით, კირ-დუღაბის ხსნარზე და შელესილია კირით. ეკლესიას ჩრდილო-დასავლეთ მხარეს მშრალი ფიქალის წყობით ამოყვანილი დაბალი მინაშენები აქვს მიდგმული, როგორც ჩანს, მოგვიანო ხანის; ტაძარში მოხვედრა სწორედ დასავლეთ მინაშენის მხრიდან არის შესაძლებელი. ეკლესიის კედლის წყობაში ჩართულია დიდი ზომის ფიქალის კვადრებიც. საფასადო ნალესობა ფრაგმენტულადაა შემორჩენილი. შენობა საკურთხევლის კედელში გაჭრილი მაღალი და ვიწრო თაღოვანი სარკმლით ნათდება.